Urmareste Modifică dimensiunea fontului: Play

Miercurea Ciuc, 9 sep /Agerpres/ - Singurul orfelinat pentru puii de urşi din Europa, aflat în munţii Hăşmaş, rămâne fără finanţare şi este în pericol de închidere, după ce doi dintre parteneri nu îşi vor mai reînnoi contractele de susţinere.



Orfelinatul se întinde pe o suprafaţă de 20 de hectare, departe de prezenţa oamenilor, iar principiul după care funcţionează este interacţiunea minimă cu omul, pentru ca animalele să se poată reintegra perfect în sălbăticie. Ursuleţii sunt monitorizaţi permanent cât timp se află în centru, dar li se urmăreşte evoluţia şi în mediul lor natural, după sunt eliberaţi.



Fondatorul centrului, Bereczky Leonardo, a declarat pentru AGERPRES că ursuleţii sunt acceptaţi în centru până la vârsta de şase luni şi li se oferă un spaţiu identic natural, care se măreşte pe măsură ce cresc şi în care îşi dezvoltă instinctele naturale.



"Metoda de reabilitare constă în oferirea unui spaţiu identic natural, care se lărgeşte, se măreşte în mod dinamic în conformitate cu necesităţile ecologice ale animăluţelor, timp în care orice acces din partea oamenilor este restrâns la maxim, timp în care până şi hrănitul se face în aşa fel încât urşii să nu asocieze sursa de hrană cu prezenţa omului. Practic, ei cresc într-un mediul natural în care îşi dezvoltă instinctele înnăscute, aşa cum ar face-o aproape de mama lor. Apoi, într-un mod dinamic, unul dintre ţarcurile de reabilitare este deschis şi animalele încep să exploreze împrejurimile parcului şi după eliberare urşii îşi găsesc locurile lor de trai", a explicat Bereczky Leonardo.



Acesta a mai arătat că principala cauză pentru care puii rămân orfani este "deranjul ursoaicei la bârlog" de către cei care exploatează lemne, fapt care o determină pe această să îi părăsească.



Funcţionarea centrului se află însă în pericol, începând cu 1 ianuarie 2017, întrucât cei doi finanţatori majori ai săi au decis să nu mai reînnoiască contractele de susţinere.



Pentru ca orfelinatul să-şi continue activitatea, WWF (World Wildlife Fund) România a declanşat o campanie de strângere de fonduri, prin care iubitorii de animale sunt îndemnaţi să contribuie lunar cu o anumită sumă de bani. Directorul WWF România, Magor Csibi, a declarat pentru AGERPRES că s-a ales varianta donaţiilor lunare pentru ca orfelinatul să poată avea o strategie pe termen lung şi să nu mai depindă de donaţiile unor organizaţii sau companii. Datele furnizate de WWF arată că orfelinatul are nevoie de minim 3.500 dolari pe lună, pentru a supravieţui în condiţiile actuale, dar şi pentru a-şi mări capacitatea, ţinând cont că numărul urşilor orfani este în creştere, suma ar trebui să crească.



Magor Csibi a punctat faptul că orfelinatul din munţii Hăşmaş este extrem de important din punctul de vedere al biodiversităţii, în condiţiile în care salvează puii de urşi rămaşi orfani, care altfel ar muri sau ar ajunge în grădini zoologice improvizate.



"Pentru noi este foarte important să ne implicăm ca şi WWF, având în vedere că peste 100 de ursuleţi au fost eliberaţi în ultimii zece ani. Noi suntem parteneri deja de trei ani şi considerăm că munca orfelinatului este incredibil de importantă din punctul de vedere al biodiversităţii. Ştim foarte bine că, deşi cifrele oficiale tot încearcă să spună altceva, populaţia urşilor nu este în creştere în România. Acest orfelinat salvează toţi ursuleţii orfani nu numai din România, dar şi din ţările din împrejurimi şi fără, acest orfelinat, acei urşi, foarte probabil, în cel mai bun caz ar muri şi în cel mai rău caz ar ajunge la grădini zoologice improvizate, unde condiţiile sunt oribile", a declarat Magor Csibi.



El a mai arătat că munca fondatorului orfelinatului, Bereczky Leonardo, este foarte importantă şi pentru că acesta a studiat comportamentul ursuleţilor şi poate furniza date ştiinţifice indispensabile pentru un management corespunzător al ursului.



"Leo a făcut deja un doctorat, studiind aceşti ursuleţi. Asta înseamnă că ne oferă foarte multe date ştiinţifice indispensabile pentru a avea un management corespunzător al ursului nu numai în orfelinat, dar şi în afara orfelinatului. Adică ne furnizează nişte date de cercetare fără de care e foarte greu să facem o strategie pentru urşii din România", a spus Magor Csibi.



Afirmaţia sa este susţinută şi de Leonardo Bereczky, care spune că centrul a oferit cadrul şi oportunitatea unică pentru realizarea unor studii foarte importante, care nu s-ar putea face în natură, întrucât este aproape imposibil de urmărit o ursoaică cu pui.



Campania de strângere de fonduri este programată să se încheie în octombrie, dar dacă banii nu vor fi suficienţi, WWF va continua până când va asigura finanţarea orfelinatului pe termen lung.



Potrivit WWF, România este ţara în care trăieşte aproape 40% din întreaga populaţie de urs de pe tot continentul, în condiţiile în care Ungaria, Cehia, Germania sau Belgia nu mai au deloc urşi în sălbăticie. AGERPRES/(A, AS - autor: Gina Ştefan, editor: Oana Popescu)